## Sagunt a Escena es clausura amb la tragicomèdia ‘Querencia’ i un ritual que combinarà música, foc i dansa

*** La companyia valenciana Hongaresa de Teatre commemora el seu 30é aniversari en el Teatre Romà amb la representació del retrobament d’una parella trencada
* Cactus Teatre oferix una història de cures femenines en temps foscos**

Sagunt a Escena, el festival organitzat per la Conselleria d’Educació, Cultura, Universitats i Ocupació, mitjançant l’Institut Valencià de Cultura (IVC), es clausura el 23 d’agost, en el Teatre Romà, amb la tragicomèdia *Querencia*, de la companyia Hongaresa de Teatre.

La funció forma part dels actes de celebració dels 30 anys de trajectòria de la formació saguntina. Per a la seua representació en l’edifici mil·lenari, s’ha incorporat música en directe amb la direcció musical de Jesús Salvador, *Chapi*, amb la participació de la banda La Democràtica de Pedralba i l’actuació de la cantant Conxi Valero.

Al finalitzar, se celebrarà un acte festiu artístic en la plaça Major amb música, foc i dansa de la mà de la coreògrafa Jéssica Martín, en el qual la tradició mediterrània clàssica abraçarà la cultura valenciana.

“Clausurem la 42a edició de Sagunt a Escena de la mà d’una companyia profundament arrelada en el nostre territori, Hongaresa de Teatre. Celebrem les tres dècades d’este col·lectiu amb una proposta artística que enaltix la cultura mediterrània i reivindica Sagunt a Escena com un punt de trobada entre tradició i avantguarda, entre el fet local i l’universal”, ha valorat la directora del festival, María José Mora.

**Un duel dialèctic i traumàtic**

En este muntatge, una gran diva de l’escena i el més prestigiós crític de teatre del país coincidixen després d’una llarguíssima i traumàtica separació en la casa que van compartir com a parella. Durant la representació assistim a una implacable lluita de titans en la qual a poc a poc es van descobrint els seus monstres.

El muntatge planteja a l’audiència una pregunta inquietant: quins misteris s’amaguen en el fons del cor humà perquè siguem capaços de matar els nostres sers estimats.

Lola López i Pep Ricart donen vida als protagonistes d’este duel dialèctic en el qual emmascaren la fragilitat i les debilitats dels seus personatges. El component que fa universal l’espectacle són les ferides que amaga la parella: “La gelosia, l’enveja, la necessitat de ser estimats, la por a la vellesa i a l’abandó, la necessitat de romandre, de la glòria”, detalla l’autor de l’obra, Paco Zarzoso.

**Cercles de suport que abracen**

Un dia abans, el 22 d’agost, la Casa dels Berenguer obri les portes, a les 22:00 hores, amb una història de la postguerra espanyola protagonitzada per dones. *Rogles de cançons i misèria* està escrita i dirigida per Paula Llorens i Isabel Martí. Al costat d’elles, també intèrprets, està en l’escenari Raquel Piera. Entre les tres van desgranant diferents relats femenins d’un poble qualsevol en plena postguerra.

Un espectacle que arreplega la memòria de tantes àvies, el treball domèstic de les quals mai va ser reconegut. En eixos rogles femenins en els quals es llavava la roba, es cosia, es resava o es cuinava succeïen les històries personals, algunes molt crues, de dones envoltades de dures realitats. També hi havia espai per a cantar, ballar, per a l’amabilitat i la tendresa.

Després de la seua presentació, la crítica destacava les seues tres excel·lents actrius, “que multipliquen els seus papers amb diferents personatges dels quals ens enamorem de seguida. Posseïxen força, dolçor, molt d’ofici, bones i harmonioses veus i molta simpatia”.

Sagunt a Escena tanca la seua 42a edició que va començar el 31 de juliol. És un festival organitzat per l’Institut Valencià de Cultura amb la col·laboració de l’Ajuntament de Sagunt i l’Àrea de Teatres de la Diputació de València.

Fecha: 21/08/2025